พิษหนี้เสียซีไอเอ็มบีเพิ่มทุน
อัดเงิน5.5พันล้านผู้ถือหุ้นใหญ่พร้อมหนุน เผยยอดเอ็นพีแอลทะลุ6%สำรองอ่วม
21 ม.ค. 2560

อัดเงิน5.5พันล้านผู้ถือหุ้นใหญ่พร้อมหนุน เผยยอดเอ็นพีแอลทะลุ6%สำรองอ่วม
โพสต์ทูเดย์ - ซีไอเอ็มบี ไทย ตั้งสำรองเพิ่ม 66% หลังเอ็นพีแอลทะลุ 6% ประกาศเพิ่มทุนอีก 5,505 ล้าน
นายกิตติพันธ์ อนุตรโสตถิ กรรมการผู้จัดการใหญ่และประธานเจ้าหน้าที่บริหาร ธนาคารซีไอเอ็มบี ไทย เปิดเผยว่า ผลประกอบการปี 2559 ขาดทุนสุทธิ 629 ล้านบาท เนื่องจากธนาคารตัดสินใจตั้งสำรองหนี้สงสัยจะสูญ 6,277 ล้านบาท สูงขึ้น 66.6% จากปีก่อนหน้า หลังจากหนี้ที่ไม่ก่อให้เกิดรายได้ (เอ็นพีแอล) ยังเพิ่มขึ้น และเห็นสัญญาณความเสี่ยงในลูกค้าธุรกิจสินค้า เช่น โรงสีและเหล็ก ที่ผิดนัดชำระหนี้ ธนาคารจึงจัดชั้นลูกหนี้เชิงคุณภาพและเติมสำรองพิเศษอีก 400 ล้านบาท เป็น 1,000 ล้านบาท ทำให้การตั้งสำรองหนี้ไตรมาส 4 รวมสูงถึง 2,200 ล้านบาท
อย่างไรก็ตาม ธนาคารได้บริหารจัดการเอ็นพีแอลด้วยการขายออกไปในไตรมาส 4 ประมาณ 2,600 ล้านบาท ให้บริษัทบริหารสินทรัพย์ (เอเอ็มซี) 2 ราย ซึ่งกระบวนการขายและธุรกรรมจะเสร็จสมบูรณ์ภายในเดือน ม.ค.นี้ ส่งผลให้เอ็นพีแอลลดลงอย่างมีนัยสำคัญจาก 6.1% เหลือ 4.8% ของสินเชื่อรวม ขณะที่สัดส่วนเงินสำรองต่อเอ็นพีแอล (Loan Loss Coverage) จะเพิ่มจาก 77.3% เมื่อสิ้นปี มาเป็น 86% ในเดือน ม.ค.เช่นกัน
สำหรับปี 2560 ธนาคารตั้งเป้าควบคุมเอ็นพีแอลให้อยู่ระดับไม่เกิน 5% โดยมีแผนที่จะขายเอ็นพีแอลออกเพิ่มอีก และต้องการเห็นสัดส่วนเงินสำรองหนี้เอ็นพีแอลเพิ่มเป็น 100% ขึ้นอยู่กับสถานการณ์จะเอื้ออำนวยหรือไม่ ส่วนสินเชื่อรวมตั้งเป้าเติบโต 5-10% เงินฝากโต 5-10% ส่วนต่างอัตราดอกเบี้ยสุทธิ (NIM) 3.8%
นอกจากนี้ จะเสนอที่ประชุมผู้ถือหุ้นวันที่ 24 ก.พ.นี้ขอนุมัติออกหุ้นสามัญเพิ่มทุน 5,505,495,928 บาท เพื่อเสริมความมั่นคงของฐานเงินกองทุนและงบดุล รวมทั้งหลักเกณฑ์ของทางการที่กำหนดให้ผู้ถือหุ้นต่างชาติเพิ่มทุนในกองทุนชั้นที่ 1 (เทียร์ 1) ภายใน 10 ปีแรกเท่านั้น ซึ่งเหลืออีก 20 เดือน หรือภายในเดือน พ.ย. 2561 ที่ธนาคารแม่จะใส่เงินในเทียร์ 1 ได้ ส่งผลให้อัตราส่วนเงินกองทุนต่อสินทรัพย์เสี่ยง (BIS ratio) เพิ่มเป็น 18.5% จาก 16.1 เมื่อสิ้นปี 2559 
นายเต็งกู ดาโต๊ะ ศรี ซาฟรูล อาซิส ประธานเจ้าหน้าที่บริหารกลุ่มซีไอเอ็มบี กล่าวว่า กลุ่มซีไอเอ็มบีเชื่อมั่นว่าธนาคารจะกลับมามีกำไรอีกครั้งในปี 2560 โดยกลุ่มซีไอเอ็มบียังคงให้การสนับสนุนการดำเนินการตามแผนธุรกิจอย่างเต็มที่ รวมถึงการสนับสนุนการเพิ่มทุนด้วย 
ด้าน นายวิรไท สันติประภพ ผู้ว่าการธนาคารแห่งประเทศไทย (ธปท.) กล่าวว่า การเพิ่มทุนเป็นนโยบายของแต่ละธนาคารพาณิชย์ แต่ยืนยันว่าภาพรวมสถาบันการเงินไทยยังมีความมั่นคง เงินกองทุนต่อสินทรัพย์เสี่ยงสูง ความสามารถในการทำกำไรก็ยังดี ซึ่งผู้ถือหุ้นก็แสดงเจตนารมณ์ที่จะเพิ่มทุนต่อ